- Hindi News
- अब 5000 तक की आबादी वाले गांवों के भी बनेंगे मास्टर प्लान
अब 5000 तक की आबादी वाले गांवों के भी बनेंगे मास्टर प्लान
ऐसे गांवों की संख्या करीब 300, 184 शहरों में से 183 के मास्टर प्लान तैयार, राज्य में 10,000 तक की आबादी वाले गांवों के भी बने मास्टर प्लान।
जयपुर। प्रदेश में बेतरतीब विकास को रोकने के लिए अब 5000 तक की आबादी वाले गांवों के भी मास्टर प्लान बनाए जाएंगे। ऐसे गांवों की संख्या करीब 300 है। सरकार का दावा है कि 10,000 तक की आबादी वाले सभी गांवों के मास्टर प्लान बनाए जा चुके हैं। शहरी क्षेत्रों के मामले में भी राजस्थान देश का पहला ऐसा राज्य है जिसने अपने सभी शहरों के मास्टर प्लान बना लिए हैं।राज्य में कुल 184 शहर हैं,इनमें से 183 के मास्टर प्लान बन चुके हैं और एक शहर लक्ष्मणगढ़ (सीकर) का मास्टर प्लान बनने की प्रक्रिया में है।
नगरीय विकास विभाग के अतिरिक्त मुख्य सचिव जी. एस. संधू ने बताया कि 5000 तक की आबादी वाले गांवों के मास्टर प्लान बनाने के लिए ग्रामीण विकास एवं पंचायतीराज विभाग को नोडल एजेंसी बनाया गया है।इस काम में शहरी निकायों के टाउन प्लानर और कंसलटेंट सहयोग करेंगे। यह काम जल्दी ही शुरू कर दिया जाएगा। मास्टर प्लान बनाने से गांवों का भी सुनियोजित विकास हो सकेगा और अतिक्रमणों पर रोक लगेगी। इस संबंध में शहरी विकास मंत्रालय ने भी राज्य सरकार को पत्र लिखकर सभी शहरों के मास्टर प्लान जल्दी से जल्दी तैयार करवाने को कहा है।
3 साल में बने 100 शहरों के मास्टर प्लान: राजस्थान में करीब 100 शहरों के मास्टर प्लान तो पिछले 3 साल में ही बने हैं।इससे पहले प्रदेश में केवल कुछ बड़े शहरों के ही मास्टर प्लान बने हुए थे।यह काम भी तब संभव हो पाया, जब मास्टर प्लान बनाने के काम को आउट सोर्स किया गया।
बढ़ रहा है शहरीकरण: वर्ष 2011 की जनगणना के अनुसार शहरीकरण बढ़ता जा रहा है। देश में एक दशक में शहरों की संख्या बढ़कर लगभग दोगुनी हो गई है। देश में वर्ष 2011 की जनगणना के अनुसार कुल 7933 हैं।इनमें 3892 जनगणना में जुड़े नए शहर हैं, जबकि वर्ष 2001 की जनगणना में सेंसस 1362 शहर ही थे।अभी देश में कुल 1658 शहरों के ही एप्रूव्ड मास्टर प्लान हैं।
सुनियोजित विकास के लिए मास्टर प्लान जरूरी: शहरी विकास मंत्रालय के अनुसार प्राय: यह देखा गया है कि शहरों की पेराफेरी बैल्ट (परिधीय नियंत्रण क्षेत्र) में तेजी से विकास हो रहा है। पेराफेरी बैल्ट में बेतरतीब विकास को रोका जाना जरूरी है।इसलिए सभी शहरों के मास्टर प्लान आवश्यक रूप से बनाए जाने चाहिए।
हमारे शहरों के मास्टर प्लान तैयार हैं :
यह सही है कि सभी शहरों के मास्टर प्लान तैयार करवाने के संबंध में शहरी विकास मंत्रालय का पत्र विभाग को प्राप्त हुआ है। परंतु राजस्थान ने सभी शहरों के मास्टर प्लान बना लिए हैं। बल्कि अब तो 5000 तक की आबादी के गांवों के मास्टर प्लान तैयार कराए जाने हैं। इस मामले में शहरी विकास मंत्रालय ने भी राजस्थान की सराहना की है।
- जी. एस. संधू, अतिरिक्त मुख्य सचिव नगरीय विकास विभाग
tgl_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva